‘บิ๊กบจ.’พร้อมรับมือน้ำท่วม
ได้บทเรียนเชื่อปีนี้ไม่รุนแรง มั่นใจภาครัฐเอกชนป้องกันดี
13 ก.ย. 2555

ได้บทเรียนเชื่อปีนี้ไม่รุนแรง มั่นใจภาครัฐเอกชนป้องกันดี
บจ.ใหญ่ ADVANC-CPALL-SCB พร้อมรับมือน้ำท่วม เชื่อบทเรียนจากอดีตสอนให้ปรับตัว ลั่นปีนี้ไม่น่าหนักเท่าปีก่อน 
นายวิเชียร เมฆตระการ หัวหน้าคณะเจ้าหน้าที่ผู้บริหาร บริษัท แอดวานซ์ อินโฟร์ เซอร์วิส (ADVANC) เปิดเผยว่า ตอนนี้มีความพร้อมกับการรับมือสถานการณ์น้ำท่วมปีนี้ 100 เปอร์เซ็นต์ เพราะเป็นสิ่งที่บริษัทได้เตรียมตัวตั้งแต่ปีก่อน ไม่ว่าจะเป็นเรือ เครื่องปั่นไฟ รวมทั้งยกพื้นเสาส่งสัญญาณมือถือให้สูงขึ้นในพื้นที่น้ำท่วมปีก่อน หรือพื้นที่เสี่ยงภัย ทั้งนี้เพื่อไม่ให้กระทบกับสัญญาณและการติดต่อสื่อสารของลูกค้า




 
“เพราะภูมิอากาศปัจจุบันมีการเปลี่ยนแปลงและรุนแรงมากขึ้นไปทั่วโลก ทำให้บริษัทต้องมีความตื่นตัวและเตรียมความพร้อมรับมือกับภัยพิบัติต่างๆ มากขึ้น แต่เชื่อว่าปีนี้ปัญหาน้ำท่วมอาจจะเกิดขึ้นในบางพื้นที่ แต่จะไม่รุนแรงเท่ากับปีที่ผ่านมา เนื่องจากเห็นภาครัฐและเอกชนมีการเตรียมพร้อมสร้างเขื่อน หรือพนังกั้นน้ำไว้พร้อม” นายวิเชียร กล่าว
อย่างไรก็ดี ภาพรวมปีก่อนบริษัทได้รับผลกระทบจากน้ำท่วมน้อยมาก แต่ถ้าน้ำท่วมปีนี้ในพื้นที่เดิมไม่น่ามีปัญหา เพราะมีการเตรียมพร้อม แต่บริษัทจะได้รับผลกระทบบ้างเล็กน้อยหากน้ำท่วมในพื้นที่ใหม่
นายก่อศักดิ์ ไชยรัศมีศักดิ์ รองประธานกรรมการและประธานเจ้าหน้าที่บริหาร บริษัท ซีพี ออลล์ (CPALL) กล่าวว่า มั่นใจเซเว่น อีเลฟเว่น สามารถรับมือกับสถานการณ์น้ำท่วมได้ เพราะได้เรียนรู้จากสถานการณ์น้ำท่วมมาหลายครั้งแล้ว ตั้งแต่ปีที่แล้วและหลายปีก่อนที่น้ำท่วมทั้งภาคใต้และภาคเหนือ ซึ่งทำให้บริษัทได้รู้วิธีการที่จะเตรียมสินค้าและบริการลูกค้าได้อย่างดีที่สุด แต่มั่นใจว่าปัญหาน้ำท่วมปีนี้จะไม่รุนแรงเท่าปีก่อน
“เราเรียนรู้ที่จะอยู่คู่กับอุทกภัยมาตลอด จากปีก่อนเราต้องปิดสาขาไปทั้งหมด 800 แห่ง แต่ปิดเพียงระยะสั้นแค่ 1-2 สัปดาห์เท่านั้น และส่วนใหญ่จะเลือกอยู่บริการลูกค้าจนกว่าลูกค้าจะย้าย ออกจากพื้นที่น้ำท่วมไปก่อน และก็จะกลับมาเปิดก่อนที่จะลูกค้าจะกลับมา” นายก่อศักดิ์ กล่าว
นางกรรณิกา ชลิตอาภรณ์ กรรมการผู้จัดการใหญ่และประธานเจ้าหน้าที่บริหาร ธนาคารไทยพาณิชย์ (SCB) กล่าวว่า ธนาคารมีทีมงานเพื่อคอยติดตามสถานการณ์น้ำท่วม และหากเกิดเหตุการณ์น้ำท่วมในพื้นที่ใด จะมีการติดต่อกับลูกค้าทันที